Document ID: 31995R1306

31995R1306
L 126/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1306/95 AL COMISIEI
din 8 iunie 1995
de modificare a Regulamentului (CE) nr. 3223/94 de stabilire a normelor de aplicare a regimului de import al fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (1), modificat ultima dată de Regulamentul (CE) nr. 997/95 al Comisiei (2), în special articolul 23 alineatul (2),
întrucât Regulamentul (CE) nr. 3223/94 al Comisiei din 21 decembrie 1994 de stabilire a normelor de aplicare a regimului de import al fructelor și legumelor (3), modificat de Regulamentul (CE) nr. 553/95 (4), a introdus un mecanism de constatare a prețului pe piețele reprezentative pentru a stabili o valoare forfetară la import care servește la determinarea valorii produselor importate în consignație în vederea clasificării lor tarifare; întrucât, pentru anumite produse proaspete importate în vederea transformării se aplică prețuri de intrare distincte începând cu data de 1 mai și întrucât, pentru aceste produse, care nu sunt vândute în consignație pe piețele reprezentative, un mecanism de constatare directă a prețului poate fi pus în aplicare pentru clasificarea lor tarifară; întrucât mecanismul menționat anterior poate să includă numai clasificarea tarifară a produselor respective fie pe baza prețului fob al acestor produse, majorat cu cheltuielile de asigurare și de transport până la frontierele teritoriului vamal al Comunității, fie pe baza valorii vamale prevăzute la articolul 30 alineatul (2) litera (c) din Regulamentul (CEE) nr. 2913/92 a Consiliului din 12 octombrie 1992 de instituire a Codului Vamal Comunitar, modificat de Actul de aderare a Austriei, Finlandei și Suediei (5);
întrucât, dacă autoritățile vamale estimează că o garanție este exigibilă în aplicarea articolului 248 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (6), modificat ultima dată de Regulamentul (CE) nr. 3254/94 (7), acestea trebuie să ceară constituirea acesteia pentru o valoare egală cu valoarea maximă a taxelor aplicabile produsului respectiv; întrucât, dacă importatorul alege să își clasifice produsele pe baza valorii în vamă prevăzute la articolul 30 alineatul (2) litera (c) din Regulamentul (CEE) nr. 2913/92, acesta trebuie să constituie o garanție egală cu valoarea maximă a taxelor aplicabile produsului respectiv;
întrucât măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Regulamentul (CE) nr. 3223/94 se modifică după cum urmează:
1.
Termenul „anexă” care figurează la articolele 2, 4, 5 și 6 se înlocuiește cu termenul „anexă, partea A”.
2.
Anexa se înlocuiește cu anexa la prezentul regulament.
3.
La articolul 5, se adaugă următorul alineat (1a):
„(1a) Prețul de intrare pe baza căruia produsele incluse în anexă partea B se clasifică în tariful vamal al Comunităților Europene trebuie să fie egal, la alegerea importatorului:
(a)
fie cu prețul fob al produselor în țara de origine, majorat cu cheltuielile de asigurare și de transport pană la frontierele teritoriului vamal al Comunității, în măsura în care acest preț și aceste cheltuieli sunt cunoscute la momentul declarării în vamă a produselor.
În cazul în care autoritățile vamale estimează că o garanție este exigibilă în aplicarea articolului 248 din Regulamentul (CEE) nr. 2454/93, acestea impun importatorului constituirea unei garanții egale cu valoarea maximă a taxelor aplicabile produsului respectiv;
(b)
fie cu valoarea în vamă calculată în conformitate cu articolul 30 alineatul (2) litera (c) din Regulamentul (CE) nr. 2913/92, aplicată numai produselor importate respective. În acest caz, deducerea taxelor se face în condițiile prevăzute la articolul 4 alineatul (1).
În acest caz, importatorul trebuie să constituie garanția prevăzută la articolul 248 din Regulamentul (CEE) nr. 2454/93, egală cu valoarea maximă a taxelor aplicabile produsului respectiv.”
4.
La articolul 5 alineatul (2), primul paragraf se înlocuiește cu următorul text:
„(2) Importatorul dispune de un termen de o lună de la vânzarea produselor respective, în limita unui termen de patru luni de la data acceptării declarației de punere în liberă circulație, fie pentru a dovedi că lotul a fost comercializat în condiții care să confirme realitatea prețurilor prevăzute la alineatul (1) litera (a) paragraful al doilea sau la alineatul (1a) litera (a), fie pentru a determina valoarea în vamă prevăzută la alineatul (1) litera (b) și la alineatul (1a) litera (b). Nerespectarea unuia sau altuia din termenele menționate anterior atrage pierderea garanției constituite, fără a aduce atingere aplicării alineatului (3).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 mai 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iunie 1995.

Labels: 2
3
17